สรุปภาวะตลาดหุ้นในภูมิภาคเอเชียประจำวันนี้
สรุปภาวะตลาดหุ้นในภูมิภาคเอเชียประจำวันที่ 20 เมษายน 2558
20 เม.ย. 2558

ผู้สื่อข่าวรายงานว่า ดัชนนิกเกอิตลาดหุ้นโตเกียวปิดลบในวันนี้ โดยดัชนีร่วงลงแตะระดับต่ำสุดในรอบ 2 สัปดาห์ เนื่องจากนักลงทุนวิตกกังวลว่ากรีซอาจจะผิดนัดชำระหนี้ อย่างไรก็ตาม ดัชนีนิกเกอิลดช่วงลบ ก่อนที่บริษัทญี่ปุ่นจะเปิดเผยผลประกอบการในสัปดาห์นี้
โดยสำนักข่าวเกียวโดรายงานว่า ดัชนีนิกเกอิปรับตัวลง 18.39 จุด หรือ 0.09% ปิดที่ 19,634.49 จุด
ขณะที่ดัชนี S&amp;P/ASX 200 ตลาดหุ้นออสเตรเลียปิดตลาดวันนี้ปรับตัวลง เนื่องจากหุ้นกลุ่มเหมืองและธนาคารร่วงลง ขณะที่ปัจจัยชี้นำที่อ่อนแอจากตลาดต่างประเทศ ดัชนี S&amp;P/ASX 200 ปรับตัวลง 44.80 จุด หรือ 0.76% ปิดที่ 5,833.10 จุด ส่วนดัชนี ALL ORDINARIES ตลาดหุ้นออสเตรเลียปิดวันนี้ที่ 5,807.10 จุด ลดลง 44.40 จุด หรือ 0.76%
ขณะเดียวกันดัชนีคอมโพสิตตลาดหุ้นเกาหลีใต้ปรับตัวขึ้น 0.15% โดยหุ้นกลุ่มเคมี และยานยนต์ปรับตัวสูงขึ้น ขานรับธนาคารกลางจีนประกาศปรับลดอัตราการกันสำรองของธนาคารพาณิชย์ (RRR) ลงอีก 1% โดยมีเป้าหมายที่จะกระตุ้นเศรษฐกิจให้หลุดพ้นจากภาวะชะลอตัว ขณะที่เงินวอนแข็งค่าเมื่อเทียบดอลลาร์สหรัฐ ดัชนีคอมโพสิตตลาดหุ้นเกาหลีใต้ (KOSPI) ปรับตัวขึ้น 3.21 จุด ปิดที่ 2,146.71 จุด โดยมีปริมาณการซื้อขายหนาแน่น 500.69 ล้านหุ้น มูลค่า 6.97 ล้านล้านวอน (6.46 พันล้านดอลลาร์) โดยมีหุ้นลบมากกว่าหุ้นบวกในสัดส่วน 471 ต่อ 350
ด้านดัชนีเซี่ยงไฮ้คอมโพสิตตลาดหุ้นจีนปิดตลาดวันนี่ร่วงลง เนื่องจากความกังวลเกี่ยวกับมาตรการคุมเข้มเพื่อป้องกันการระดมทุนจากธนาคารเงาเพื่อซื้อหุ้น แม้ว่าธนาคารกลางจีนประกาศปรับลดอัตราส่วน RRR ลงอีก 1% โดยให้มีผลบังคับใช้ในวันนี้ ซึ่งนับเป็นการปรับลดอัตราส่วน RRR เป็นครั้งที่ 2 ในปีนี้ หลังจากที่ธนาคารกลางได้ปรับลดไปแล้ว 0.5% เมื่อวันที่ 4 ก.พ.ที่ผ่านมา โดยมีเป้าหมายที่จะกระตุ้นเศรษฐกิจให้หลุดพ้นจากภาวะชะลอตัว
ส่วนดัชนีฮั่งเส็งตลาดหุ้นฮ่องกงปิดตลาดร่วงลงอย่างรุนแรงในวันนี้ หลังรัฐบาลจีนประกาศใช้มาตรการเพื่อควบคุมการเก็งกำไรในตลาดหุ้น ดัชนีฮั่งเส็งลดลง 558.19 จุด หรือ 2.02% ปิดวันนี้ที่ 27,094.93 จุด